ក្រុមប្រឹក្សាសន្តិភាព

ក្រុមប្រឹក្សាសន្តិភាព (ភាសាអង់គ្លេស៖ Board of Peace) គឺជាអង្គការមួយ ដែលបានស្ថាបនាឡើងដោយប្រធានាធិបតីនៃសហរដ្ឋអាមេរិក ដូណាល់ ត្រាំ ក្នុងគោលបំណងលើកកម្ពស់ការរក្សាសន្តិភាពសកល។ ក្រុមប្រឹក្សានេះត្រូវបានស្នើបង្កើតឡើងនៅក្នុងខែកញ្ញា ឆ្នាំ២០២៥ ហើយត្រូវបានលេចចេញជារូបរាងផ្លូវការនៅក្នុងខែមករា ឆ្នាំ២០២៦។

សេចក្តីសម្រេចលេខ ២៨០៣ របស់ក្រុមប្រឹក្សាសន្តិសុខអង្គការសហប្រជាជាតិ បានស្វាគមន៍ក្រុមប្រឹក្សាមួយនេះ ក៏ដូចជាគណៈកម្មាធិការជាតិសម្រាប់រដ្ឋបាលហ្កាហ្សា ក្នុងការជួយដំណើរកសាងឡើងវិញនូវតំបន់ដែនជ្រោយហ្កាហ្សានៅក្រោយសង្គ្រាម និងបានអនុញ្ញាតឱ្យពង្រាយកងកម្លាំងរក្សាសន្តិភាពបណ្តោះអាសន្ន។ ក្រុមអ្នករិះគន់បានអះអាងថា ស្ថាប័ននេះមានមិនមានលក្ខណៈរូបរាងអ្វីដូចដែលបានចែងក្រោមសេចក្តីសម្រេចលេខ ២៨០៣ ឡើយ ខណៈកាសែត The Guardian បានសម្ដៅលើក្រុមប្រឹក្សានេះថា "ក្លឹបត្រូវបង់ប្រាក់ដើម្បីចូលលេង" ក្រោមការគ្រប់គ្រងផ្ដាច់មុខដោយដូណាល់ ត្រាំ ជាជាងយន្តការផ្តោតលើតំបន់ហ្កាហ្សា។ គិតមកដល់ពេលបច្ចុប្បន្ន មានតែប្រទេសចំនួន ១៩ ប៉ុណ្ណោះក្នុងចំណោមប្រទេសអញ្ជើញសរុប ៦២ ប្រទេសដែលបានចុះហត្ថលេខាលើធម្មនុញ្ញនៃក្រុមប្រឹក្សានេះ ខណៈប្រទេសភាគច្រើននៅទ្វីបអឺរ៉ុបគឺមិនទាន់គាំទ្រ ឬខ្លះបានចេញមុខប្រឆាំងតែម្តងចំពោះស្ថាបនកម្មនៃក្រុមប្រឹក្សាសន្តិភាពនេះ។ មេដឹកនាំនៃបណ្ដាប្រទេសតិចតួចណាស់នៅជុំវិញពិភពលោក បានទទួលយកការអញ្ជើញរបស់ត្រាំជាសាធារណៈ ឬបាននិយាយបញ្ជាក់ថាតើពួកគេបានបង់ប្រាក់ចូលជាសមាជិកភាព។

អ្នកជំនាញមួយចំនួនបាននិយាយថា លោកត្រាំកំពុងតែព្យាយាមបង្កើតជម្រើសថ្មីមួយទៀតជំនួសឱ្យក្រុមប្រឹក្សាសន្តិសុខអង្គការសហប្រជាជាតិ ដោយមានតែលោកម្នាក់ប៉ុណ្ណោះដែលមានសិទ្ធិអំណាចវេតូ។ ប្រទេសបារាំងបានសម្តែងក្ដីព្រួយបារម្ភដោយខ្លាចក្រុមប្រឹក្សានេះដណ្តើមតួនាទីរបស់អង្គការសហប្រជាជាតិ (អសប) ខណៈលោកត្រាំវិញបាននិយាយអះអាងថា ក្រុមប្រឹក្សាថ្មីរបស់លោកគឺ "អាច" នឹងជំនួសកន្លែងអង្គការសហប្រជាជាតិបាន។ លើសពីនេះ លោកត្រាំក៏បាននិយាយការពារក្រុមប្រឹក្សាសន្តិភាពលោកផងដែរ ដោយបានសម្ដៅលើវាថាជា "ក្រុមប្រឹក្សាដ៏អស្ចារ្យបំផុត និងមានកិត្យានុភាពបំផុតដែលមិនធ្លាប់មាន ផ្គុំចេញឡើងនៅក្នុងពេលនិងកន្លែងដ៏សំខាន់" និងជា "ក្រុមប្រឹក្សានៃមេដឹកនាំដែលមានកិត្យានុភាពបំផុតដែលមិនធ្លាប់មាន"។https://www.aljazeera.com/news/2026/1/23/trump-revokes-canadas-invitation-to-join-board-of-peace

សាវតារ

សង្គ្រាមហ្កាហ្សាបានផ្ទុះឡើងនៅក្នុងខែតុលា ឆ្នាំ២០២៣ បន្ទាប់ពីកើតមានការវាយប្រហារប្រដាប់អាវុធជាបន្តបន្ទាប់ដែលធ្វើឡើងដោយក្រុមហាម៉ាស់ និងក្រុមសកម្មប្រយុទ្ធប៉ាឡេស្ទីនជាច្រើនទៀតទៅលើតំបន់ភាគខាងត្បូងប្រទេសអ៊ីស្រាអែលនៅថ្ងៃទី៧ ខែតុលា ឆ្នាំ២០២៣។ អតីតនាយករដ្ឋមន្ត្រីអង់គ្លេសគឺលោកថូនី ប៊្លែរ គឺជាបុគ្គលដំបូងដែលបានស្នើដាក់តំបន់ហ្កាហ្សាឱ្យស្ថិតនៅក្រោមរដ្ឋបាលអន្តរជាតិកាលពីខែសីហា ឆ្នាំ២០២៥។ មកដល់ចុងខែកញ្ញា ឆ្នាំ២០២៥ ប្រធានាធិបតីអាមេរិក លោកដូណាល់ ត្រាំបានបង្ហាញនូវផែនការមួយស្រដៀងទៅនឹងគំនិតរបស់ប៊្លែរ ហើយមួយខែក្រោយមក វាក៏ត្រូវបានរដ្ឋាភិបាលអ៊ីស្រាអែល និងក្រុមហាម៉ាស់ទទួលយកដោយផ្នែក។

ក្រុមប្រឹក្សាសន្តិសុខអង្គការសហប្រជាជាតិបានអនុម័តសេចក្តីសម្រេចលេខ ២៨០៣ របស់ក្រុមប្រឹក្សាសន្តិសុខ អសប នៅថ្ងៃទី១៧ ខែវិច្ឆិកា ឆ្នាំ២០២៥ ដោយស្វាគមន៍ការបង្កើតនូវក្រុមប្រឹក្សាសន្តិភាពរបស់ត្រាំនេះឡើង។ សេចក្តីសម្រេចលេខ ២៨០៣ នោះក៏បានអនុញ្ញាតឱ្យក្រុមប្រឹក្សានេះដាក់ពង្រាយកងកម្លាំងរក្សាស្ថេរភាពអន្តរជាតិទៅក្នុងតំបន់ហ្កាហ្សាផងដែរ។ រដ្ឋសភានៃសហរដ្ឋអាមេរិកមិនមានតួនាទីក្នុងការបើកអនុញ្ញាតដំណើរការគម្រោងមួយនេះទេ ហើយវាត្រូវបានគេសម្ដៅថាជា ការប៉ុនប៉ងដណ្តើមអំណាចចុងក្រោយថ្មីៗដោយត្រាំ។

បន្ទាប់ពីការចូលជាធរមាននៃកិច្ចព្រមព្រៀងសន្តិភាពហ្កាហ្សាអស់រយៈពេលពីរថ្ងៃ លោកថូនី ប៊្លែរក៏បានជួបជាមួយអនុប្រធានាធិបតីប៉ាឡេស្ទីន លោកហ៊ូសេន អាល់-ស្ឆែក នៅថ្ងៃទី១២ ខែតុលា ឆ្នាំ២០២៥ ក្នុងប្រទេសហ្សកដានី ដើម្បីពិភាក្សាអំពីការកសាងស្ដារតំបន់ហ្កាហ្សាឡើងវិញ។ នៅល្ងាចនៃថ្ងៃដដែរនោះ លោកត្រាំបានប្រកាសថា "សង្គ្រាមត្រូវបានបញ្ចប់ហើយ" ហើយបានបន្ថែមទៀតថា ក្រុមប្រឹក្សាសន្តិភាពនឹងត្រូវបង្កើតឡើងនៅពេលឆាប់ៗបំផុត។

ប្រវត្តិ
នៅដើមខែមករា ឆ្នាំ២០២៦ អតីតអ្នកសម្របសម្រួលពិសេសរបស់អង្គការសហប្រជាជាតិសម្រាប់ដំណើរការសន្តិភាពមជ្ឈិមបូព៌ា លោកនីកូលៃ មឺឡាដេណូហ្វ ត្រូវគេរាយការណ៍ថា លោកត្រូវបានជ្រើសតាំងឱ្យបម្រើការជាអគ្គនាយកនៃក្រុមប្រឹក្សាសន្តិភាព។ ក្រោយមក លោកមឺឡាដេណូហ្វក៏បានចូលជួបប្រជុំជាមួយនាយករដ្ឋមន្ត្រីអ៊ីស្រាអែល លោកប៊ីនយ៉ាមីន ណេតាន់យ៉ាហ៊ូ និងអនុប្រធានាធិបតីប៉ាឡេស្ទីន លោកហ៊ូសេន អាល់-ស្ឆែក។

នៅថ្ងៃទី១១ ខែមករា ឆ្នាំ២០២៦ មានគេបានរាយការណ៍ថា ប្រធានាធិបតីសហរដ្ឋអាមេរិក លោកដូណាល់ ត្រាំ នឹងប្រកាសឈ្មោះបុគ្គលដែលលោកនឹងតែងតាំងឱ្យចូលរួមក្នុងថ្នាក់ដឹកនាំក្រុមប្រឹក្សាសន្តិភាពក្នុងរយៈពេលមួយសប្តាហ៍ខាងមុខ។ ជាការឆ្លើយតប អ្នកនាំពាក្យក្រុមហាម៉ាស់ លោកហាហ្សេម កាសេម បានអំពាវនាវឱ្យពន្លឿនដំណើរការបង្កើតគណៈកម្មាធិការបច្ចេកាធិបតេយ្យប៉ាឡេស្ទីនឡើង។

ដំណាក់កាលទីពីរនៃកិច្ចព្រមព្រៀងសន្តិភាពហ្កាហ្សាបានចាប់ផ្ដើមនៅថ្ងៃទី១៤ ខែមករា ឆ្នាំ២០២៦ ដោយគេបានបន្តរាយការណ៍ថា សហរដ្ឋអាមេរិកបានផ្ញើលិខិតអញ្ជើញទៅកាន់បណ្ដាប្រទេសមួយចំនួនឱ្យចូលរួមជាសមាជិកនៃក្រុមប្រឹក្សារបស់លោក ហើយកិច្ចប្រជុំជាលើកដំបូងនឹងត្រូវបើកទ្វានៅខាងក្រៅកិច្ចប្រជុំកំពូលវេទិកាសេដ្ឋកិច្ចពិភពលោកនៅសប្តាហ៍បន្ទាប់។

លោកត្រាំបានប្រកាសពីការបង្កើតក្រុមប្រឹក្សាសន្តិភាពឡើងនៅថ្ងៃទី១៥ ខែមករា ឆ្នាំ២០២៦ តាមរយៈសារបង្ហោះនៅលើបណ្ដាញសង្គម​ Truth Social ថា "ខ្ញុំបាទមានកិត្តិយសខ្ពង់ខ្ពស់យ៉ាងក្រៃលែងក្នុងការប្រកាសពីការបង្កើតក្រុមប្រឹក្សាសន្តិភាពឡើង។ សមាសភាពសមាជិកនៃក្រុមប្រឹក្សានេះនឹងត្រូវប្រកាសក្នុងពេលឆាប់ៗនេះ ប៉ុន្តែខ្ញុំអាចនិយាយដោយប្រាកដថា វាគឺជាក្រុមប្រឹក្សាដ៏អស្ចារ្យ និងមានកិត្យានុភាពបំផុតដែលបានបង្កើតឡើង រាប់ទាំងគ្រប់ពេល និងទីកន្លែង"។

នៅថ្ងៃទី១៧ ខែមករា ឆ្នាំ២០២៦ ប្រធានាធិបតីអាហ្សង់ទីន លោកហាវីអ៊ែរ មីលេយ៍ និងព្រមទាំងឯកអគ្គរដ្ឋទូតអាហ្សង់ទីនប្រចាំសហរដ្ឋអាមេរិក បានរួមគ្នាប្រកាសថា ប្រធានាធិបតីត្រាំបានអញ្ជើញប្រទេសអាហ្សង់ទីនជាផ្លូវការឱ្យចូលរួមក្នុងក្រុមប្រឹក្សា និងក្លាយជាសមាជិកស្ថាបនិកមួយ។ ប្រធានាធិបតីតួកគី លោករ៉េសិប តាយីប អ៊ែរដូហ្កាន និងនាយករដ្ឋមន្ត្រីកាណាដា លោកម៉ាក ខារនីក៏បានទទួលការអញ្ជើញពីត្រាំផងដែរ ខណៈលោកខារនីបានបញ្ជាក់ពីបំណងចូលរួម។ នាយករដ្ឋមន្ត្រីអាល់បានី លោកអេឌី រ៉ាម៉ាបានបង្ហោះសារនៅលើបណ្ដាញសង្គមហ្វេសប៊ុកថា ប្រទេសអាល់បានីត្រូវបានអញ្ជើញដោយផ្ទាល់ឱ្យចូលរួម និងក្លាយជាសមាជិកស្ថាបនិកនៃក្រុមប្រឹក្សាសន្តិភាព ដោយលោកបានសម្ដៅលើការអញ្ជើញនេះថាជាការទទួលស្គាល់ជាអន្តរជាតិដ៏សំខាន់ និងជាសញ្ញានៃភាពរីកចម្រើនរបស់អាល់បានីនៅលើឆាកអន្តរជាតិ។‬

នៅថ្ងៃទី២០ ខែមករា ឆ្នាំ២០២៦ ត្រាំបានលើកឡើងថា "អង្គការសហប្រជាជាតិគឺមិនដែលជួយខ្ញុំឡើយ" ហើយនេះជាហេតុផលដែលលោកសម្រេចបង្កើត "ក្រុមប្រឹក្សាសន្តិភាព" ឡើង ហើយបានអះអាងថែមទៀតថា ក្រុមប្រឹក្សារបស់លោក "អាច" នឹងជំនួសកន្លែងអង្គការសហប្រជាជាតិ។

នៅថ្ងៃទី២២ ខែមករា ឆ្នាំ២០២៦ លោកត្រាំបានរៀបចំពិធីចុះហត្ថលេខាលើធម្មនុញ្ញស្ថាបនាក្រុមប្រឹក្សាសន្តិភាព នៅខាងក្រៅវេទិកាសេដ្ឋកិច្ចពិភពលោកលើកទី ៥៦ នៅទីក្រុងដាវ៉ូស។ មេដឹកនាំ និងរដ្ឋមន្ត្រីការបរទេសមកពី ១៩ ប្រទេស បានចូលរួមពិធីចុះហត្ថលេខាលើធម្មនុញ្ញស្ថាបនិកនៃក្រុមប្រឹក្សាសន្តិភាពនេះនៅទីក្រុងដាវ៉ូស។ នាយករដ្ឋមន្ត្រីអ៊ីស្រាអែល លោកប៊ីនយ៉ាមីន ណេតាន់យ៉ាហ៊ូ បានសម្រេចចិត្តមិនចូលរួមពិធីចុះហត្ថលេខានោះ ដោយសារតែមានការព្រួយបារម្ភថា លោកអាចនឹងត្រូវអាជ្ញាធរស្វីសចាប់ខ្លួន បន្ទាប់ពីពួកគេបានប្រកាសពី "កាតព្វកិច្ចសហការ" ជាមួយនឹងដីកាចាប់ខ្លួនលោកណេតាន់យ៉ាហ៊ូដែលចេញដោយតុលាការឧក្រិដ្ឋកម្មអន្តរជាតិ ទាក់ទងនឹងឧក្រិដ្ឋកម្មសង្គ្រាមរបស់លោក។

រចនាសម្ព័ន្ធ
ធម្មនុញ្ញនៃក្រុមប្រឹក្សាសន្តិភាពបានគូសបញ្ជាក់ពីរចនាសម្ព័ន្ធពហុកម្រិតនៅក្នុងអង្គការ ដែលរួមមានដូចតទៅ៖
 ដូណាល់ ត្រាំ ត្រូវបានតែងតាំងជាប្រធានអស់មួយជីវិត
 ក្រុមប្រឹក្សាសន្តិភាពចម្បង ដែលភាគច្រើនមានមេដឹកនាំនៃប្រទេសសមាជិក។ មេដឹកនាំមកពីប្រមាណហុកសិបប្រទេសត្រូវបានអញ្ជើញ។
 ក្រុមប្រឹក្សាប្រតិបត្តិ ដែលមានការងារផ្តោតលើការទូត និងការវិនិយោគផ្សេងៗ។ វាមានសមាជិកចំនួនប្រាំពីររូបដែលត្រូវបានតែងតាំង។
 ក្រុមប្រឹក្សាប្រតិបត្តិ​ហ្កាហ្សា មានមុខងារ​ដឹកនាំ​គណៈកម្មាធិការ​ជាតិ​សម្រាប់​រដ្ឋបាលហ្កាហ្សា។ ប្រធាន​គណៈកម្មាធិការ​នេះគឺ ​លោកនីកូលៃ មឺឡាដេណូហ្វ ដែលរូបលោកត្រូវបានតែងតាំង​ជាសមាជិក​ក្រុមប្រឹក្សារួមជាមួយ​សមាជិក​ដប់រូប​ផ្សេងទៀត ហើយបានទទួលគោមរងារជា​តំណាង​ជាន់ខ្ពស់​សម្រាប់​ហ្កាហ្សា។

ប្រធាន
យោងតាមធម្មនុញ្ញនៃក្រុមប្រឹក្សាសន្តិភាព លោកដូណាល់ ត្រាំត្រូវបានតែងតាំងជាប្រធាននៃអង្គការនេះ។ លោកមិនស្ថិតនៅក្រោមការកំណត់អាណត្តិអ្វីទេ ហើយជាបុគ្គលតែម្នាក់គត់ដែលមានសិទ្ធិអំណាចតែងតាំងអ្នកស្នងតំណែងបន្តពីលោកនៅពេលអនាគត។ មានតែប្រធាន ពោលគឺលោកដូណាល់ ត្រាំប៉ុណ្ណោះ ដែលមានសិទ្ធិអាចអញ្ជើញប្រទេសនានាឱ្យចូលរួមក្រុមប្រឹក្សានេះបាន។ លោកប្រធានក៏មានសិទ្ធិអំណាចផ្តាច់មុខនៅក្នុងការបង្កើត កែប្រែ ឬរំលាយអង្គភាពបុត្រសម្ព័ន្ធណាមួយរបស់ក្រុមប្រឹក្សាសន្តិភាពផងដែរ។ កំណែប្រែ ឬវិសោធនកម្មណាមួយទៅលើធម្មនុញ្ញ ក៏ដូចជាទិសដៅបញ្ជារបស់រដ្ឋបាលដែលចេញដោយក្រុមប្រឹក្សាសន្តិភាព គឺសុទ្ធតែត្រូវឆ្លងកាត់ការអនុម័តពីលោកប្រធានជាមុនសិនមុនពេលត្រូវអនុវត្ត។ តំណែងជាប្រធានក្រុមប្រឹក្សាសន្តិភាពរបស់ត្រាំគឺឯករាជ្យ មិនជាប់ពាក់ព័ន្ធអ្វីទៅនឹងតំណែងប្រធានាធិបតីនៃសហរដ្ឋអាមេរិករបស់លោកឡើយ ហើយលោកក៏បានបង្ហាញចំណាប់អារម្មណ៍ចង់បន្តធ្វើជាប្រធានពេញមួយជីវិតរបស់លោកដែរ។

សមាជិកភាព

រដ្ឋប្រទេសប្រមាណ ៦០ ប្រទេសបានទទួលការអញ្ជើញឱ្យចូលរួមក្រុមប្រឹក្សាសន្តិភាពតាមរយៈលោកដូណាល់ ត្រាំ។ គ្មានប្រទេសណាមួយមកពីតំបន់អាហ្វ្រិកឧបសាហារ៉ាត្រូវបានអញ្ជើញឡើយ។ បណ្ដាប្រទេសខាងក្រោមនេះត្រូវបានអញ្ជើញចូលរួមក្នុងនាមជាសមាជិកស្ថាបនិក។ រដ្ឋប្រទេសណាដែលមានបំណងចង់ក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិភាព ត្រូវតែបង់ប្រាក់ថវិកាចំនួន ១ ពាន់លានដុល្លារអាមេរិកទៅក្នុងមូលនិធិបេឡាដែលគ្រប់គ្រងដោយត្រាំ ឬបើគ្មានបំណងបង់ទេនោះ ប្រទេសនោះអាចចូលជាសមាជិកបានតែស្ថិតក្រោមអាណត្តិបីឆ្នាំ ហើយអាចបន្តបានអាស្រ័យទៅលើការសម្រេចចិត្តរបស់ត្រាំ។

ប្រទេសដែលទទួលការអញ្ជើញ
ប្រទេសខាងក្រោមបានចុះហត្ថលេខាលើធម្មនុញ្ញនៃក្រុមប្រឹក្សាសន្តិភាព៖

រដ្ឋប្រទេសខាងក្រោមនេះបានបង្ហាញពីបំណងទទួលយកការអញ្ជើញចូលក្រុមប្រឹក្សាសន្តិភាព៖

រដ្ឋប្រទេសអញ្ជើញផ្សេងៗ
សហភាពអឺរ៉ុប ក៏ដូចជាបណ្ដារដ្ឋប្រទេសខាងក្រោមត្រូវបានអញ្ជើញឱ្យចូលរួមក្នុងក្រុមប្រឹក្សាសន្តិភាព ប៉ុន្តែពួកគេមិនបានឆ្លើយតបទៅការអញ្ជើញមុនកិច្ចប្រជុំបើកសម្ពោធក្រុមប្រឹក្សានៅថ្ងៃទី២២ ខែមករា ឆ្នាំ២០២៦ នោះទេ៖

រដ្ឋខាងក្រោមត្រូវបានអញ្ជើញឱ្យចូលរួមក្នុងក្រុមប្រឹក្សា ប៉ុន្តែក្រោយមក ការអញ្ជើញនោះក៏ត្រូវបានដកចោល ឬលុបចេញវិញ៖


បណ្ដារដ្ឋប្រទេសខាងក្រោមបានបដិសេធការអញ្ជើញរបស់ត្រាំ៖

ក្រុមប្រឹក្សាប្រតិបត្តិ
សមាជិកក្រុមប្រឹក្សាប្រតិបត្តិនៃក្រុមប្រឹក្សាសន្តិភាពត្រូវបានប្រកាសនៅថ្ងៃទី១៧ ខែមករា ឆ្នាំ២០២៦។ សមាជិកទាំងនោះរួមមាន៖
នីកូលៃ មឺឡាដេណូហ្វ – តំណាង​ជាន់ខ្ពស់​សម្រាប់​ហ្កាហ្កា ហើយត្រូវបានតែងតាំងដោយសហរដ្ឋអាមេរិក
ម៉ាកូ រូប៊ីយ៉ូ – រដ្ឋមន្ត្រីក្រសួងការបរទេសនៃសហរដ្ឋអាមេរិក
ស្ទីហ្វ វីតខហ្វ – បេសកជនពិសេសនៃសហរដ្ឋអាមេរិកប្រចាំមជ្ឈិមបូព៌ា
ចារ៉េដ ឃូស្ណឺរ – កូនប្រុសប្រសាររបស់លោកដូណាល់ ត្រាំ
ថូនី ប៊្លែរ – អតីតនាយករដ្ឋមន្ត្រីនៃសហរាជាណាចក្រ
ម៉ាក រ៉ូវែន – នាយកប្រតិបត្តិនៃ Apollo Global Management
អជ័យ បង់ហ្កា – ប្រធានធនាគារពិភពលោក
រ៉ួប៊ឺត ហ្កាប៊្រីយ៉ែល ជូញឺរ – ទីប្រឹក្សានយោបាយអាមេរិក

ក្រុមប្រឹក្សាប្រតិបត្តិហ្កាហ្សា
ក្រុមប្រឹក្សាប្រតិបត្តិហ្កាហ្សាគាំទ្រតំណាងជាន់ខ្ពស់សម្រាប់ហ្កាហ្សា និងគណៈកម្មាធិការជាតិសម្រាប់រដ្ឋបាលហ្កាហ្សា។ សមាសភាពសមាជិកនៃក្រុមប្រឹក្សានេះត្រូវបានប្រកាសនៅថ្ងៃទី១៧ ខែមករា ឆ្នាំ២០២៦ ដោយរួមមាន៖
ស្ទីហ្វ វីតខហ្វ – បេសកជនពិសេសនៃសហរដ្ឋអាមេរិកប្រចាំមជ្ឈិមបូព៌ា
ចារ៉េដ ឃូស្ណឺរ – កូនប្រុសប្រសាររបស់លោកដូណាល់ ត្រាំ
ហាកាន ហ្វីដាន – រដ្ឋមន្ត្រីក្រសួងការបរទេសតួកគី
អាលី អាល់-ដាវ៉ាឌី – រដ្ឋមន្ត្រីកិច្ចការយុទ្ធសាស្ត្រកាតា
ហាសាន់ រ៉ាស្ហាដ – នាយកនៃអគ្គនាយកដ្ឋាន​ស៊ើបការណ៍​សម្ងាត់​អេហ្ស៊ីប
ថូនី ប៊្លែរ – អតីតនាយករដ្ឋមន្ត្រីនៃសហរាជាណាចក្រ
ម៉ាក រ៉ូវែន – នាយកប្រតិបត្តិនៃ Apollo Global Management
រីម អាល់ហាឈីមី – មន្ត្រីទទួលបន្ទុកកិច្ចសហប្រតិបត្តិការនៃអេមីរ៉ាតអារ៉ាប់រួម
នីកូលៃ មឺឡាដេណូហ្វ – តំណាង​ជាន់ខ្ពស់​សម្រាប់​ហ្កាហ្កា ហើយត្រូវបានតែងតាំងដោយសហរដ្ឋអាមេរិក
យ៉ាឃៀរ ហ្កាបៃ – ធុរជនអ៊ីស្រាអែល
ស៊ីគ្រីដ កាកហ៍ – អ្នកសម្របសម្រួលពិសេសរបស់អង្គការសហប្រជាជាតិសម្រាប់ដំណើរការសន្តិភាពមជ្ឈិមបូព៌ា

កិច្ចប្រជុំ
បញ្ជីនៃកិច្ចប្រជុំ
កិច្ចប្រជុំនៃក្រុមប្រឹក្សាសន្តិភាពកាលបរិច្ឆេទទីតាំងប្រធានសម្គាល់២២ មករា ២០២៦ដាវ៉ូស ស្វីសដូណាល់ ត្រាំធម្មនុញ្ញ​បង្កើត​ក្រុមប្រឹក្សានេះឡើង​ត្រូវ​បាន​ចុះហត្ថលេខា​ដោយត្រាំ និង​ថ្នាក់ដឹកនាំ​នៃប្រទេសផ្សេងទៀត១៩ កុម្ភៈ ២០២៦វ៉ាស៊ីនតោន សហរដ្ឋអាមេរិកសហរដ្ឋអាមេរិកបានផ្តល់ជំនួយវិភាគទាន ១០ ពាន់លានដុល្លារសម្រាប់កិច្ចខិតខំប្រឹងប្រែងរបស់ក្រុមប្រឹក្សាសន្តិសុខ ខណៈដែលរដ្ឋជាសមាជិកចំនួនប្រាំបួនទៀត បានព្រមព្រៀងផ្ដល់វិភាគទានចំនួន ៧ ពាន់លានដុល្លារបន្ថែម។ កងកម្លាំងប្រដាប់អាវុធ​ដែលនឹងត្រូវបញ្ជូនទៅហ្កាហ្សា ដោយចាប់ផ្ដើមពីច្រកព្រំដែនរ៉ាហ្វា នឹងមានកម្លាំងនគរបាលចំនួន ១២,០០០ នាក់ និងទាហានរក្សាស្ថេរភាពអន្តរជាតិចំនួន ២០,០០០ នាក់ មកពីប្រទេសកាហ្សាក់ស្ថាន កូសូវ៉ូ ម៉ារ៉ុក ហ្សកដានី អាល់បានី និងឥណ្ឌូណេស៊ី ខណៈប្រទេសអេហ្ស៊ីប និងហ្សកដានីបានចូលរួមបណ្តុះហ្វឹកហាត់ជួរនគរបាល។

ទីស្នាក់ការ
យោងតាមធម្មនុញ្ញនៃក្រុមប្រឹក្សាសន្តិសុខ រដ្ឋាភិបាលនៃសហរដ្ឋអាមេរិកគឺជាស្ថាប័នបម្រើការពារឃ្លាំងផ្ទុកឯកសារ និងទិន្នន័យផ្លូវការផ្សេងៗនៃអង្គការនេះ។ នៅចុងខែមករា ឆ្នាំ២០២៦ លោកត្រាំបានកំណត់ទីស្នាក់ការកណ្តាលនៃក្រុមប្រឹក្សាសន្តិភាពនៅវិទ្យាស្ថានសន្តិភាពសហរដ្ឋអាមេរិកក្នុងរដ្ឋធានីវ៉ាស៊ីនតោន ជាទីអាសនៈនៃក្រុមប្រឹក្សា។

ប្រតិកម្ម និងវិវេចនា
ក្រុមប្រឹក្សារបស់ត្រាំនេះមិនបានទាក់ទាញ​ចំណាប់អារម្មណ៍ច្រើនពីមេដឹកនាំនៃបណ្ដាប្រទេសនៅលើ​ពិភពលោកឡើយ។ ប្រទេសលោកខាងលិចមួយចំនួនបានចេញមុខប្រឆាំងផ្ទាល់នឹងក្រុមប្រឹក្សានេះ ជាពិសេសពីសំណាក់ចក្រភពអង់គ្លេស បារាំង និងន័រវែស ដោយនាយករដ្ឋមន្ត្រីអង់គ្លេស លោកគៀរ ស្តារមឺបានសម្ដែងពីក្ដីបារម្ភជុំវិញតួនាទីរបស់លោកវ៉្លាឌីមៀរ ពូទីនជាមួយនឹងអាមេរិក។ ឯកអគ្គរដ្ឋទូតសហភាពអឺរ៉ុបខ្លះវិញបានបង្ហាញពីទស្សនៈ "ទុទិដ្ឋនិយម" ចំពោះក្រុមប្រឹក្សានេះ ដោយបញ្ជាក់ថាពួកគេនឹងពិនិត្យមើលក្របខ័ណ្ឌច្បាប់ជុំវិញក្រុមប្រឹក្សាសន្តិភាពមុនពេលបង្ហាញគោលជំហរណាមួយ។ ប្រទេសបារាំងបានសម្តែងការព្រួយបារម្ភថា ក្រុមប្រឹក្សាសន្តិភាពរបស់ត្រាំអាចកំពុងព្យាយាមដណ្តើមតួនាទីមុខងាររបស់អង្គការសហប្រជាជាតិ។ ជាប្រតិកម្មទៅនឹងប្រទេសបារាំងដែលបង្ហាញការឆ្លើយតបទៅនឹងការអញ្ជើញរបស់ត្រាំដោយ "មិនគាប់ចិត្ត" លោកដូណាល់ ត្រាំក៏បានគំរាមយកពន្ធ ២០០ ភាគរយទៅលើផលិតផលស្រា និងស្រាសំប៉ាញរបស់បារាំង។ មិនតែប៉ុណ្ណោះ ត្រាំក៏បានបន្ថែមនូវពាក្យពេចន៍ចំអកទៅលើប្រធានាធិបតីបារាំង លោកអេម៉ានុយអែល ម៉ាក្រុងផងដែរថា "គ្មាននរណាចង់បានលោកឯងឡើយ ព្រោះលោកជិតចុះពីតំណែង (អស់អាណត្តិ) ក្នុងពេលឆាប់ៗនេះហើយ"។ ប្រភពព័ត៌មានមួយពីរដ្ឋាភិបាលកាណាដា បានបង្ហាញប្រាប់សាធារណៈថា កាណាដានឹងមិនចំណាយអ្វីដើម្បីបានកៅអីនៅក្នុងក្រុមប្រឹក្សាសន្តិភាពរបស់ត្រាំនោះទេ ដោយបានបន្ថែមថា លោកនាយករដ្ឋមន្ត្រី លោកម៉ាក ខារនីនឹងទទួលយកការអញ្ជើញ ប៉ុន្តែមិនមែនក្រោមលក្ខខណ្ឌដែលបានគូសបញ្ជាក់ដោយប្រធានាធិបតីអាមេរិកឡើយ។ រដ្ឋមន្ត្រីក្រសួងហិរញ្ញវត្ថុកាណាដា លោកហ្វ្រង់ស្វ័រ ហ្វីលីពសំប៉ាញេ ក្រោយមកបានបញ្ជាក់ជាសាធារណៈបន្ថែមទៀតថា ទីក្រុងអូតាវ៉ានឹងមិនបង់ប្រាក់ "តម្លៃ ១ ពាន់លានដុល្លារអាមេរិក" នោះទេ។ ទោះជាយ៉ាងណា ត្រាំបានសម្រេចចិត្តលុបចោលការអញ្ជើញទៅកាណាដា នៅប៉ុន្មានថ្ងៃបន្ទាប់ពីលោកខារនីបានថ្លែងសុន្ទរកថាមួយនៅទីក្រុងដាវ៉ូស ដោយព្រមានអំពី "យុគសម័យថ្មីនៃការប្រជែងគ្នារវាងមហាអំណាច" និងអះអាងថា សណ្តាប់ធ្នាប់ពិភពលោកដែលដឹកនាំដោយសហរដ្ឋអាមេរិកបានបិទបញ្ចប់ហើយ។ ស្រដៀងគ្នានេះដែរ ប្រទេសប្រេស៊ីលក្រោមការដឹកនាំរបស់ប្រធានាធិបតីល្វីស អ៊ីណាស៊ីអូ លូឡា ដា ស៊ីលវ៉ា បានប្រមើលស្ថានភាពដោយយកចិត្តទុកដាក់ ហើយបានសម្តែងសេចក្ដីព្រួយបារម្ភថា ប្រធានាធិបតីអាមេរិកអាចក្ដោបក្ដាប់អំណាចលើសប្រមាណ និងអាចមានឥទ្ធិពលជាងអង្គការសហប្រជាជាតិផង។

ប្រទេសន័រវេសក៏បានបដិសេធមិនចូលរួមដែរ ដោយរដ្ឋលេខាធិការនៃប្រទេសនេះ គឺលោកគ្រីស្តូហ្វឺរ ធូនែរបាននិយាយថា រឿងក្រុមប្រឹក្សាមួយនេះ "បានបង្កបង្កើតជាសំណួរមួយចំនួនដែលត្រូវការការសន្ទនាគ្នាបន្ថែមជាមួយសហរដ្ឋអាមេរិក"។ ប្រទេសស៊ុយអែតវិញគឺមិនបានចេញប្រកាសការឆ្លើយតបជាផ្លូវការទេ ប៉ុន្តែនាយករដ្ឋមន្ត្រីនៃប្រទេសនេះគឺលោកអ៊ុលហ្វ គ្រីស្ទើសសុន ត្រូវបានគេរាយការណ៍ថា លោកបានបញ្ជាក់នៅខាងក្រៅវេទិកាសេដ្ឋកិច្ចពិភពលោកឆ្នាំ២០២៦ ថា ស៊ុយអែតនឹងមិនចុះហត្ថលេខាចូលជាសមាជិកក្រុមប្រឹក្សាសន្តិភាពឡើយដោយផ្អែកលើស្ថានការណ៍បច្ចុប្បន្ន។ នាយករដ្ឋមន្ត្រី​ស្លូវេនី លោករ៉ូប៊ឺត ហ្កូលបបានបដិសេធ​សំណើអញ្ជើញ​ ដោយថា​ស្ថាប័ន​នេះគឺ "​អាចបង្កគ្រោះថ្នាក់ដល់សណ្តាប់ធ្នាប់​អន្តរជាតិបច្ចុប្បន្ន"។ រដ្ឋមន្ត្រីការក្រសួងបរទេសព័រទុយហ្កាល់ លោកប៉ោឡូ រ៉ាន់ជែលបានប្រកាសថា រដ្ឋាភិបាលព័រទុយហ្កាល់កំពុងរង់ចាំការបំភ្លឺបន្ថែមពីរដ្ឋបាលដូណាល់ ត្រាំ ខណៈខ្លួនបានចង្អុលបង្ហាញថា ការចុះហត្ថលេខាលើសន្ធិសញ្ញាអន្តរជាតិ "អាចពាក់ព័ន្ធនឹងនីតិវិធីផ្ទៃក្នុង ជាហេតុមិនអាចឆ្លើយនឹងសំណើអញ្ជើញបានភ្លាមៗនោះទេ"។ នាយករដ្ឋមន្ត្រីអ៊ីតាលី លោកស្រីចចចា មេឡូនីបាននិយាយថា ការចូលរួមក្នុងក្រុមប្រឹក្សាមួយនេះគឺមិនស្របទៅនឹងរដ្ឋធម្មនុញ្ញនៃប្រទេសខ្លួននោះទេ។ លោកវ៉ូឡូឌីមីរ ហ្សេឡេនស្គីបានសម្តែងពីការសម្រេចចិត្តដ៏លំបាកលំបិនសម្រាប់អ៊ុយក្រែន ពិសេសក្រោយពីរុស្ស៊ីត្រូវបានទទួលការអញ្ជើញចូលក្រុមប្រឹក្សានេះដូចគ្នា។  រដ្ឋមន្ត្រីក្រសួងការបរទេសអង់គ្លេស លោកស្រីអ៊ីវេត ឃូបភើរបានលើកឡើងពីហេតុផលស្រដៀងគ្នានឹងអ៊ុយក្រែន។

មន្ត្រីអាល្លឺម៉ង់វិញបានចាត់ទុកក្រុមប្រឹក្សាសន្តិភាពជា "អង្គការប្រឆាំង" នឹងអង្គការសហប្រជាជាតិ ហើយមានការភ្ញាក់ផ្អើលនៅពេលដែលក្រុមប្រឹក្សាមួយនេះបានសម្ដៅលើខ្លួនថាជាអង្គការអន្តរជាតិអចិន្ត្រៃយ៍មួយត្រៀមដោះស្រាយជម្លោះសកល ជាជាងផ្តោតលើកិច្ចការសម្របសម្រួលរក្សាបទឈប់បាញ់នៅហ្កាហ្សា (ពោលគឺខុសពីអ្វីដែលខ្លួនបានអះអាងទៅ អសប)។

មើលផងដែរ
សង្គ្រាមហ្កាហ្សា
ដំណើរការសន្តិភាពប៉ាឡេស្ទីន–អ៊ីស្រាអែល

កំណត់សម្គាល់

ឯកសារយោង

តំណភ្ជាប់ក្រៅ

គណនីផ្លូវការរបស់ក្រុមប្រឹក្សាសន្តិភាពនៅលើបណ្ដាញសង្គមអ៊ិច (X)
ធម្មនុញ្ញនៃក្រុមប្រឹក្សាសន្តិភាព (ជាភាសាអង់គ្លេស)

ចំណាត់ថ្នាក់ក្រុម:សង្គ្រាមហ្កាហ្សា
ចំណាត់ថ្នាក់ក្រុម:ប្រវត្តិដែនជ្រោយហ្កាហ្សា
ចំណាត់ថ្នាក់ក្រុម:នយោបាយនៅដែនជ្រោយហ្កាហ្សា
ចំណាត់ថ្នាក់ក្រុម:អង្គការជាប់ពាក់ព័ន្ធនឹងដំណើរសន្តិភាពប៉ាឡេស្ទីន–អ៊ីស្រាអែល
ចំណាត់ថ្នាក់ក្រុម:អាណត្តិទីពីររបស់ប្រធានាធិបតីដូណាលត្រាំ